**Príloha č. 4**

**Informácia o podmienených záväzkoch subjektov verejnej správy**

**Informácia o podmienených záväzkoch subjektov verejnej správy**

V zmysle článku 9 ods. 4 ústavného zákona č. 493/2011 Z. z. o rozpočtovej zodpovednosti návrh rozpočtu verejnej správy obsahuje aj informácie o podmienených záväzkoch subjektov verejnej správy.

Podmienené záväzky sú definované v legislatíve[[1]](#footnote-2) ako iné pasíva účtovnej jednotky, ktorá ich vykazuje v poznámkach ako súčasti individuálnej účtovnej závierky. Nejde teda o záväzok, ktorý je vykázaný na súvahových položkách pasív, pretože nie je splnená podmienka na ich zaúčtovanie - výška záväzku sa nedá spoľahlivo oceniť, obdobie, ku ktorému sa povinnosť viaže nie je určené a úbytok ekonomických úžitkov v budúcnosti nie je istý.

Ako iné pasíva sa vykazuje:

možná povinnosť, ktorá vznikla ako dôsledok minulej udalosti a ktorej existencia závisí od toho, či nastane alebo nenastane jedna alebo viac neistých udalostí v budúcnosti, ktorých vznik nezávisí od účtovnej jednotky, alebo

povinnosť, ktorá vznikla ako dôsledok minulej udalosti, ale ktorá sa nevykazuje v súvahe, pretože nie je pravdepodobné, že na splnenie tejto povinnosti bude potrebný úbytok ekonomických úžitkov, alebo výška tejto povinnosti sa nedá spoľahlivo oceniť.

Vzhľadom na uvedené sa vo verejnej správe vykazujú ako podmienené záväzky napríklad poskytnuté záruky, hroziace záväzky z prebiehajúcich právnych sporov, budúce záväzky zo všeobecne platných právnych predpisov a podobne. Medziročne došlo k zvýšeniu hodnoty podmienených záväzkov verejnej správy najmä zahrnutím záruk poskytnutých Slovenskou republikou/Ministerstvom financií SR v rámci dočasného záchranného mechanizmu Eurozóny EFSF. Ďalej sa významnou hodnotou na celkových podmienených záväzkoch k 31.12.2013 podieľali medzinárodné investičné arbitráže a kapitálové účasti v medzinárodných finančných inštitúciách (EBOR, ESM, a pod.) splatné na vyzvanie, tzv. call capital.

K 31. decembru 2013 boli vyčíslené podmienené záväzky podľa jednotlivých zložiek verejnej správy nasledovne:

Tab. 1 (v tis. eur)

|  |  |  |
| --- | --- | --- |
| **Zložka verejnej správy** | **Hodnota k 31. 12. 2013** | **Hodnota k 31. 12. 2012** |
| Štátne rozpočtové a štátne príspevkové organizácie | 9 609 468 | 6 612 146 |
| Vyššie územné celky a ich rozpočtové a príspevkové organizácie | 1 006 | 1 855 |
| Obce a ich rozpočtové a príspevkové organizácie | 21 165 | 8 716 |
| Ostatné subjekty | 1 439 842 | 1 473 024 |
| **Spolu**  | **11 071 481** | **8 095 741** |

Zdroj: MF SR

Poznámka: Okrem uvedených podmienených záväzkov evidujú viaceré kapitoly štátneho rozpočtu právne spory, ktorých výška zatiaľ nebola vyčíslená. Údaje k 31.12.2012 boli revidované na základe podkladov k Súhrnnej výročnej správe SR za rok 2012.

Tab. 2 (v tis. eur)

|  |  |  |
| --- | --- | --- |
| **Subjekt verejnej správy** | **Podmienené záväzky** | **Hodnota k 31. 12. 2013** |
| Ministerstvo financií SR | Európsky mechanizmus pre stabilitu (ESM) | 5 109 000 |
| Európsky nástroj finančnej stability (EFSF) | 2 188 070 |
| Arbitráž s akcionármi ZP Union  | 26 000 |
| Arbitráž s akcionármi bývalej ZP Apollo  | 131 400 |
| Arbitráž s akcionármi U.S. Steel Košice | 257 439 |
| Členstvo v EBOR  | 101 359 |
| Členstvo v RB RE  | 16 853 |
| Členstvo v MBHS | 11 526 |
| Členstvo v MIGA | 2 485 |
| Členstvo v MIB | 47 612 |
| Kancelária národnej rady SR | Existujúce a hroziace súdne spory | 724 735 |
| Fond národného majetku SR | Ručenie vyplývajúce z § 15 ods.4 zákona č. 92/1991 Zb. | 1 114 433 |
|  | Právne spory | 208 543 |
|  | Nevyrovnané reštitučné nároky | 27 |
| Slovenský pozemkový fond | Právne spory  | 116 131 |

Zdroj: MF SR, FNM SR, SPF

V rámci verejnej správy vykazuje najvyššie podmienené záväzky Ministerstvo financií SR z poskytnutých záruk EFSF a upísanej kapitálovej účasti splatnej na vyzvanie v ESM. Ďalej ide o medzinárodné investičné arbitráže, ktoré vznikajú domnelým porušením bilaterálnych investičných dohôd uzatváraných medzi suverénnymi štátmi na podporu a ochranu investícií. V porovnaní s údajmi uvedenými v tabuľke č. 2 došlo v priebehu roka 2014 k nasledovným zmenám:

Arbitráž s akcionármi bývalej zdravotnej poisťovne Apollo bola ukončená jurisdikčným rozhodnutím arbitrážneho tribunálu zo 4.6.2014, ktorým bol zamietnutý celý žalovaný nárok z dôvodu nedostatku jurisdikcie tribunálu.

Arbitráž s akcionármi U.S. Steel Košice, a.s. bola ukončená procedurálnym rozhodnutím arbitrážneho tribunálu zo 16.4.2014 na základe stiahnutia žaloby žalobcom. Výsledkom je, že SR nemusí platiť U.S. Steel Košice, a.s. žiadnu náhradu škody a že strany sporu si samy znášajú svoje trovy konania.

27.6.2014 bola doručená Medzinárodnému stredisku pre riešenie sporov z investícií (ICSID) žiadosť o arbitráž, ktorú podali americká spoločnosť EuroGas Inc. a kanadská spoločnosť Belmont Resources Inc. Výška požadovanej náhrady nebola zatiaľ oficiálne oznámená.

S členstvom Slovenskej republiky v medzinárodných finančných inštitúciách je spojené plnenie záväzkov vyplývajúcich z účastí SR na kapitáli, tzv. kapitál splatný na požiadanie. Oproti roku 2012 sa zvýšil podmienený záväzok z účasti v Medzinárodnej investičnej banke. Naopak, k zníženiu došlo splatením kapitálovej účasti v Európskej investičnej banke a Medzinárodnej banke pre obnovu a rozvoj.

Kancelária národnej rady SR eviduje podmienené záväzky z existujúcich alebo hroziacich súdnych sporov, a to najmä zo žalôb o náhradu škody spôsobenú legislatívnou činnosťou NR SR (vrátane 3 súdnych sporov o zákaz zisku), antidiskriminačných žalôb sudcov a ostatné iné pasíva.

Fond národného majetku SR eviduje najväčší objem podmienených záväzkov z ručenia za splnenie záväzkov vyplývajúcich z privatizačných zmlúv. Ďalej sú to súdne spory súvisiace s privatizovaným majetkom (žaloba o náhradu škody, exekučné konanie, náhrada škody z odstúpenia od zmluvy a iné). Medziročne sa výška podmienených záväzkov Fondu národného majetku výrazne nezmenila.

1. Zákon č. 431/2002 Z. z. o účtovníctve v znení neskorších predpisov. [↑](#footnote-ref-2)